เอทีซ

เอทีซ (rr=Eitijeu; エイティーズ; Ateez หรือตัวพิมพ์ใหญ่ทั้งหมด) เป็นบอยแบนด์เกาหลีใต้ ก่อตั้งโดยเคคิวเอนเตอร์เทนเมนท์ ประกอบด้วยสมาชิกจำนวนแปดคนคือ ฮงจุง, ซ็องฮวา, ยุนโฮ, ยอซัง, ซาน, มินกี, อูย็อง และจงโฮ พวกเขาเปิดตัวเมื่อวันที่ 24 ตุลาคม 2018 ด้วยเอกซ์เทนเดดเพลย์ (อีพี) Treasure EP.1: All to Zero

**ประวัติ**

**2018: ก่อนเดบิวต์ และ อัลบั้ม Treasure EP.1: All to Zero**
ก่อนเดบิวต์สมาชิกทั้ง 8 คนเป็นที่รู้จักในนาม KQ Fellaz ผ่านรายการ KQ Fellaz American Training ออกอากาศทางยูทูบ เป็นรายการที่นำเสนอการฝึกก่อนเดบิวต์ของสมาชิกทั้งหมดที่ ลอสแอนเจลิส, แคลิฟอร์เนีย ประเทศสหรัฐอเมริกา ทั้งนี้ระหว่างการออกอากาศได้มีการเปิดตัวเด็กฝึกคนที่ 9 ชื่อ ลี จุน-ย็อง 
เนื้อหาของรายการเป็นการนำเสนอ การเขียนเพลง ออกแบบท่าเต้นร่วมกันของเด็กฝึก การแต่งเพลงของ คิม ฮง-จุง หัวหน้าวง และเรียนรู่การออกแบบท่าเต้นและการเคลื่อนไหวร่างกาย ร่วมกับ Millennium Dance Complex. และจ็อง ยุน-โฮ ได้เข้าร่วมแสดงเต้นในวีดีโอของทาง Millennium Dance Complex อีกด้วย 
KQ Fellaz ได้ปล่อยการแสดงวิดีโอแรกออกมาในวันที่ 18 พฤษภาคม 2018 พร้อมกันนี้ ทาง KQ Entertainment KQ Entertainment ก็ได้ประกาศว่า ลี จุน-ย็อง จะไม่ได้เข้าร่วมในการเดบิวต์ร่วมกับเด็กฝึกทั้ง 8 คน ตอนสุดท้ายของรายการได้มีการปล่อยเพลง "From" เมื่อวันที่ 3 กรกฎาคม 2018 ที่เด็กฝึกทุกคนร่วมกันเขียนเนื้อเพลงและออกแบบท่าเต้นร่วมกันโดยมี คิม ฮง-จุง หัวหน้าวง เป็นผู้แต่งเพลง
หลังจากนั้น KQ Entertainment ได้เผยแพร่ตัวอย่างของรายการเรียลลิตี้ใหม่ของ KQ Fellaz เป็นจำนวน 3 คลิปในช่องทางยูทูบ ตัวอย่างแรกถูกเผยแพร่ในวันที่ 26 มิถุนายน 2018 โดยในตัวอย่างที่สองที่ถูกเผยแพร่ในวันที่ 3 กรกฎาคม 2018 ได้มีการประกาศชื่อวงอย่างเป็นการในชื่อ "Ateez" และชื่อรายการอย่างเป็นทางการว่า "Code Name is Ateez" และคลิปเพลงเปิดรายการถูกนำเสนอในตัวอย่างที่สามที่เผยแพร่ในวันที่ 13 กรกฎาคม 2018 จากนั้นรายการออกอากาศครั้งแรกในวันที่ 20 กรกฎาคม 2018 ทางช่องเอ็มเน็ต
ในวันที่ 2 ตุลาคม 2018 มีการเผยแพร่ภาพวันและสถานที่เดบิวต์ทางโซเชียลมีเดียส์ เป็นวันที่ 24 ตุลาคม 2018 ที่ Yes24 Livehall และได้มีการเผยแพร่ภาพตัวอย่างตลอดทุกวันก่อนถึงวันเดบิวต์ตั้งแต่วันที่ 8 ถึง 23 ตุลาคม 2018 
ในวันที่ 24 ตุลาคม 2018 ได้ปล่อยอัลบั้มแรกซึ่งเป็นมินิอัลบั้มที่ชื่อว่า Treasure EP.1: All to Zero. ซึ่งมีเพลงโปรโมตจำนวน 2 เพลง ได้แก่ "Pirate King" และ "Treasure" โดยอัลบั้มดังกล่าวมียอดขายเป็นอันดับ #7 บนแพลตฟอร์มเซอร์เคิลอัลบั้มชาร์ต 
เอทีซทำการแสดงสดครั้งแรกในวันที่ 24 ตุลาคม 2018 และแสดงในรายการเพลงของเกาหลีครั้งแรกทางช่องเอ็มเน็ต ผ่านรายการเอ็มเคานต์ดาวน์ ในวันที่ 25 ตุลาคม 2018

**2019: Treasure EP.2, Treasure EP.3, Treasure EP.Fin, The Expedition Tour และการเดบิวต์ที่ประเทศญี่ปุ่น**
ในวันที่ 2 มกราคม 2019 เอทีซได้เผยแพร่ภาพปริศนาพร้อมคำอธิบายที่เป็นรหัสมอร์สทางโซเชียลมีเดียส์ หลังจากนั้นจึงมีการยืนยันถึงการกลับมาอีกครั้งในมินิอัลบั้มที่ 2 ที่ชื่อว่า Treasure EP.2: Zero to One พร้อมตัวอย่างแรกในวันที่ 3 มกราคม 2019 ซึ่งในมินิอัลบั้มนี้มีเพลงโปรโมตจำนวน 2 เพลง โดยเพลงโปรโมตหลัก คือเพลง "Say My Name" ซึ่งได้ปล่อยมิวสิควิดีโอและมินิอัลบั้มในวันที่ 15 มกราคม 2019 และเพลงโปรโมตรอง คือเพลง "Hala Hala (Hearts Awakened, Live Alive)" โดยมีเพียงเพอร์ฟอร์แมนซ์วิดีโอที่ถูกปล่อยออกมาในวันที่ 7 กุมภาพันธ์ 2019 เท่านั้น
การกลับมาของเอทีซในครั้งนี้ ได้มาพร้อมกับเวิร์ดทัวร์ครั้งแรกที่มีชื่อว่า "The Expedition Tour" โดยออกรายละเอียดครั้งแรกในวันที่ 24 มกราคม 2019 พร้อมเปิดจำหน่ายบัตรสำหรับการทัวร์ในเมืองบรุกลิน, ชิคาโก, แดลลัส, แอตแลนตา และลอสแอนเจลิส ซึ่งบัตรเข้าชมสามารถขายหมดทุกที่นั่งทุกรอบ จึงได้มีการประกาศเพิ่มการเวิลด์ทัวร์ในโซนยุโรปในวันที่ 20 กุมภาพันธ์ 2019 ได้แก่เมืองลอนดอน, ลิสบอน, ปารีส, เบอร์ลิน, อัมสเตอร์ดัม, มิลาน, บูดาเปสต์, สต็อกโฮล์ม, วอร์ซอ และมอสโก ซึ่งบัตรเข้าชมสามารถขายหมดทุกที่นั่งทุกรอบได้เช่นกัน ในระหว่างการเวิลด์ทัวร์ เอทีซได้มีการถ่ายทำมิวสิควิดีโอเพลง "Promise" ซึ่งเป็นเพลงในมินิอัลบั้มที่ 2 และถูกปล่อยออกมาในวันที่ 9 พฤษภาคม 2019 นอกจากนี้ เอทีซยังได้เข้าร่วมการแสดงสดในคอนเสิร์ต KCON 2019 Japan ที่เมืองชิบะ ประเทศญี่ปุ่นในวันที่ 17 พฤษภาคม 2019 อีกด้วย จากนั้นในวันที่ 5 มิถุนายน 2019 ได้เพิ่มการแสดงสดในโซนออสเตรเลียอีก 2 เมือง ได้แก่ เมลเบิร์น และซิดนีย์
ในวันที่ 10 มิถุนายน 2019 เอทีซกลับมาอีกครั้งด้วยมินิอัลบั้มที่ 3 ที่มีชื่อว่า Treasure EP.3: One to All โดยมีเพลงโปรโมตจำนวน 2 เพลง ได้แก่ "Wave" และ "Illusion" ซึ่งถูกปล่อยออกมาพร้อมกันในวันดังกล่าว โดยมีเพลง "Wave" เป็นเพลงโปรโมตหลักจากการโหวตของแฟนคลับ และด้วยความสำเร็จของอัลบั้มนี้ จึงส่งผลให้เอทีซได้รับรางวัลจากรายการเพลงของเกาหลีเป็นครั้งแรกในรายการ M Countdown และได้รับรางวัลอีกหนึ่งครั้งจากรายการ The Show ในมินิอัลบั้มที่ 3 เอทีซยังได้ปล่อยมิวสิควิดิโอเพลง "Aurora" ออกมาในวันที่ 8 กรกฎาคม 2019 จากความสำเร็จตั้งแต่เดบิวต์ส่งผลให้เอทีซได้รับรางวัลประจำปีครั้งแรกจากเวที Soribada Awards 2019 ในสาขา Best Performance Award ในวันที่ 20 สิงหาคม 2019
ในวันที่ 18 กันยายน 2019 เอทีซประกาศถึงการกลับมาอย่างเต็มรูปแบบกับอัลบั้มเต็มอัลบั้มแรกที่มีชื่อว่า Treasure EP.Fin: All to Action พร้อมด้วยตัวอย่างรูปภาพและวิดิโอสำหรับอัลบั้มนี้ โดยอัลบั้มถูกวางจำหน่ายในวันที่ 8 ตุลาคม 2019 พร้อมเพลงโปรโมต "Wonderland"
เอทีซเริ่มโปรโมตที่ประเทศญี่ปุ่นโดยทำการแสดงสดครั้งแรกที่ Jindai Festa ณ เมืองโยโกฮามะ ในวันที่ 2 พฤศจิกายน 2019 และปล่อยเพลงเดบิวต์ภาษาญี่ปุ่นเพลงแรกที่มีชื่อว่า "Utopia" ในวันที่ 10 พฤศจิกายน 2019 และเข้าร่วมการแสดงสดในรายการเพลงประจำปี Mnet Asian Music Awards 2019 ที่นาโงยะ ซึ่งได้รับรางวัลในสาขา Worldwide Fan Choice top 10 award ในวันที่ 4 ธันวาคม 2019 และได้ปล่อยอัลบั้มเต็มภาษาญี่ปุ่นอัลบั้มแรก Treasure EP.Extra: Shift the Map ออกมาภายในวันเดียวกัน นอกจากนี้เอทีซยังได้รับเลือกเป็นพิธีกรใหม่ของรายการญี่ปุ่นที่ชื่อว่า Kang On! Box
ซึ่งจะเริ่มออกอากาศในวันที่ 7 มกราคม 2020 ไปจนถึงวันที่ 7 เมษายน 2020 เป็นจำนวน 13 ตอน
ในปีนี้ เอทีซยังได้เข้าร่วมแสดงคอนเสิร์ตอีกหลายครั้งทั้ง KCON 2019 NY ที่นครนิวยอร์ก, KCON 2019 ที่ลอสแอนเจลิส, และ Spotify On Stage 2019 ที่จาการ์ตา รวมถึงงานประจำปีที่ประเทศเกาหลีอย่าง Seoul Music Festival (SMUF) และ Busan One Asia Festival

**2020–ปัจจุบัน: Treasure Epilogue, The Fellowship: Map the Treasure tour และ Zero: Fever Part.1**
ในวันที่ 6 มกราคม 2020 เอทีซกลับมาพร้อมกับมินิอัลบั้มใหม่ที่ชื่อว่า Treasure Epilogue: Action to Answer ซึ่งเป็นมินิอัลบั้มที่ 4 รวมถึงเป็นอัลบั้มสุดท้ายในซีรีส์ Treasure พร้อมเพลงโปรโมตหลักอย่าง "Answer" นอกจากนี้ยังมีการปล่อยมิวสิควิดีโอเวอร์ชันภาษาญี่ปุ่นของเพลงนี้ในวันที่ 29 มกราคม 2020 อีกด้วย
การกลับมาในครั้งนี้ยังมาพร้อมกับการประกาศเวิลด์ทัวร์ครั้งใหม่ที่มีชื่อว่า The Fellowship: Map the Treasure tour โดยเริ่มต้นที่กรุงโซลในเดือนกุมภาพันธ์ ต่อด้วยโซนยุโรปทั้งหมด 7 เมืองในเดือนมีนาคม ประเทศญี่ปุ่นจำนวน 2 เมือง และประเทศสหรัฐอเมริกาอีก 5 เมืองในเดือนเมษายน แต่เนื่องด้วยสถานการณ์การแพร่ระบาดของเชื้อไวรัส COVID-19 ส่งผลให้การเวิลด์ทัวร์ที่ยุโรป ญี่ปุ่น และสหรัฐอเมริกาต้องถูกเลื่อนออกไปอย่างไม่มีกำหนด แม้ว่าการจำหน่ายบัตรในหลาย ๆ เมืองจะหมดไปตั้งแต่เดือนมกราคมแล้วก็ตาม
และด้วยความสำเร็จอย่างต่อเนื่องทำให้ พัค ยัง-อู รัฐมนตรีว่าการกระทรวงวัฒนธรรม กีฬา และการท่องเที่ยว สาธารณรัฐเกาหลี หรือ Korean Culture and Information Service (KOCIS) ได้แต่งตั้งเอทีซเป็นทูตวัฒนธรรมต่างประเทศประจำปี 2020 ในวันที่ 8 พฤษภาคม 2020 โดยภารกิจที่ได้รับมอบหมายแรกคือ  “Overcome Together” relay challenge เพื่อกระตุ้นให้ประชาชนปรับเปลี่ยนพฤติกรรมเพื่อป้องกันเชื้อไวรัส COVID-19
ในวันที่ 4 กรกฎาคม 2020 เอทีซประกาศการกลับมาอีกครั้งพร้อมด้วยมินิอัลบั้มที่ 5 ที่ชื่อว่า Zero: Fever Part 1 ภายใต้ซีรีส์ใหม่ Zero หลังจากนั้นในวันที่ 12 กรกฎาคม 2020 เอทีซเปิดให้แฟนคลับโหวตเพลงที่จะใช้ในการโปรโมตระหว่างเพลง "Inception" และ "Thanxx" พร้อมด้วยตัวอย่างสั้น ๆ ของทั้งสองเพลงที่ถูกปล่อยออกมาในวันที่ 13, 14 และวันที่ 17 กรกฎาคม 2020 รวมถึงคลิปการโหวตเพลงที่จะใช้ในการโปรโมตจากเหล่าคนดังในวงการบันเทิงในวันที่ 17 กรกฎาคม 2020 จากผลโหวตทั้งหมดทำให้ "Inception" ได้รับเลือกเป็นเพลงโปรโมตหลัก และมิวสิควิดีโอของเพลงดังกล่าวได้ถูกปล่อยออกมาในวันที่ 29 กรกฎาคม 2020 พร้อมการจำหน่ายมินิอัลบั้มนี้ในวันเดียวกัน โดยมินิอัลบั้มที่ 5 เป็นอัลบั้มแรกของเอทีซที่สามารถทำยอดขายรวมได้สูงเกิน 100,000 อัลบั้มตั้งแต่วันแรกที่ปล่อยอัลบั้ม และขายได้ 233,399 อัลบั้มภายในสัปดาห์เดียวบนแพลตฟอร์ม Hanteo ซึ่งเพิ่มขึ้นเกือบ 4 เท่าจากอัลบั้มก่อนหน้าหรือ Treasure Epilogue: Action to Answer นอกจากนี้ยังสามารถขายได้เกินกว่า 300,000 อัลบั้มบนแพลตฟอร์ม Hanteo แล้ว ตั้งแต่วันที่ 13 สิงหาคม 2020 และได้รับการรับรองยอดขายอัลบั้มระดับแพลตินัมจาก Gaon Albums Chart ในเดือนกันยายน 2020 ด้วยยอดขายรวม 347,207 อัลบั้ม ส่งผลให้เอทีซเป็นศิลปินกลุ่มที่ 2 ของศิลปินบอยแบนด์ในรุ่นที่ 4 ที่มียอดขายอัลบั้มตั้งแต่เดบิวต์จนถึงปัจจุบันมากกว่า 1 ล้านอัลบั้ม
เอทีซชนะการแข่งขันในรายการ Immortal Songs: Singing the Legend ในวันที่ 29 สิงหาคม 2020 ด้วยการแสดงเพลง "Black Cat Nero" ซึ่งต้นฉบับเป็นของศิลปินวง Turbo และนับเป็นศิลปินกลุ่มแรกของศิลปินในรุ่นที่ 4 และเป็นศิลปินกลุ่มที่ 6 ของไอดอลทั้งหมดที่สามารถชนะในรายการนี้ได้ หลังจากนั้นจึงได้ปล่อยมิวสิควีดีโอตัวเต็มของเพลง "Black Cat Nero" ออกมาในวันที่ 31 ตุลาคม 2020 เพื่อเฉลิมฉลองในเทศกาลฮาโลวีน โดยมีศิลปินคิม จง-กุกซึ่งเป็นเจ้าของเพลงดังกล่าวร่วมแสดงด้วยในมิวสิควิดีโอ

**สมาชิก**

**ผลงานเพลง**

**เกาหลีใต้**

**อัลบั้ม**

**อีพี**

**ซิงเกิล**

**ญี่ปุ่น**

**อัลบั้ม**

**อีพี**

**ซิงเกิล**

**รางวัลและการเสนอชื่อ**

**รางวัลประจำปี**

**อ้างอิง**

**แหล่งข้อมูลอื่น**
  เว็บไซต์หลัก ko
หมวดหมู่:MTV EMA winners
หมวดหมู่:กลุ่มดนตรีป็อปสัญชาติเกาหลีใต้
หมวดหมู่:บอยแบนด์เกาหลีใต้
หมวดหมู่:กลุ่มดนตรีจากโซล
หมวดหมู่:กลุ่มดนตรีเคป็อป
หมวดหมู่:กลุ่มดนตรีที่ก่อตั้งในปี พ.ศ. 2561
หมวดหมู่:ศิลปินสังกัดเคคิวเอนเตอร์เทนเมนต์
หมวดหมู่:ก่อตั้งในประเทศเกาหลีใต้ในปี พ.ศ. 2561